Predkladacia správa

	Na základe § 70 ods. 2 zákona Národnej rady Slovenskej republiky č. 350/1996  Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky predkladá na rokovanie vlády Slovenskej republiky návrh poslanca Národnej rady Slovenskej republiky Dušana Jarjabka na vydanie zákona, ktorým sa mení a dopĺňa zákon č. 391/2004 Z. z. o plate poslanca Európskeho parlamentu a o zmene a doplnení niektorých zákonov (tlač 805). 
	Ministerstvo práce, sociálnych vecí a rodiny Slovenskej republiky k predloženému návrhu zákona uvádza:

	Všeobecne
	Predložený poslanecký návrh rieši úpravu postavenia poslanca Európskeho parlamentu zvoleného na území Slovenskej republiky (ďalej len „poslanec Európskeho parlamentu“) a úpravu režimu účasti poslanca Európskeho parlamentu na práci Národnej rady Slovenskej republiky (ďalej len „NR SR“). 
Navrhuje sa, aby:
- poslanec Európskeho parlamentu mal postavenie ústavného činiteľa, na základe čoho bude môcť vstupovať do neverejných priestorov NR SR, zúčastňovať sa rokovaní NR SR aj bez predchádzajúceho pozvania a využívať služby Kancelárie NR SR a Parlamentného inštitútu v rovnakom rozsahu ako poslanci NR SR,
- poslanec Európskeho parlamentu mal právo zúčastniť sa na rokovaní Výboru NR SR pre európske záležitosti bez práva hlasovať,
- predseda Výboru NR SR pre európske záležitosti mohol požiadať poslanca Európskeho parlamentu o poskytnutie stanoviska k prerokovávaným problémom a 
- poslanci Európskeho parlamentu, na základe písomnej žiadosti najmenej 1/5 poslancov Európskeho parlamentu, mohli požiadať o naliehavé rokovanie Výboru NR SR pre európske záležitosti.

Stanovisko
Ministerstvo práce, sociálnych vecí a rodiny Slovenskej republiky má k predloženému poslaneckému návrhu nasledujúcu zásadnú pripomienku:
Predloženým poslaneckým návrhom sa navrhuje novelizovať zákon č. 391/2004 Z. z. o plate poslanca Európskeho parlamentu a o zmene a doplnení niektorých zákonov vložením nového Čl. II, ktorý by obsahoval úpravu právnych vzťahov, ktoré svojím obsahom nezodpovedajú názvu zákona (zákona o plate poslanca Európskeho parlamentu) a predmetu úpravy zákona, čo je z legislatívneho hľadiska neprípustné. Predložený poslanecký návrh má aj ďalšie nedostatky legislatívno-technického charakteru.
Vzhľadom na charakter navrhovaných úprav (právne postavenie poslanca Európskeho parlamentu vo vzťahu k rokovaniam NR SR, vzťah ku Kancelárii NR SR a Parlamentnému inštitútu) by uvedenú problematiku mal riešiť  zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ktorý vecne nepatrí do pôsobnosti Ministerstva práce, sociálnych vecí a rodiny Slovenskej republiky.
     
Záver
Ministerstvo práce, sociálnych vecí a rodiny Slovenskej republiky neodporúča vysloviť súhlas s návrhom poslanca Národnej rady Slovenskej republiky Dušana Jarjabka na vydanie zákona, ktorým sa mení a dopĺňa zákon č. 391/2004 Z. z. o plate poslanca Európskeho parlamentu a o zmene a doplnení niektorých zákonov (tlač 805).